รัฐบาลไทย-ข่าวทำเนียบรัฐบาล-รมช.ศธ."พล.อ.สุรเชษฐ์" เปิดการประชุมชี้แจงแนวทางดำเนินงาน สำนักงาน กศน. ปีงบประมาณ 2561
วันอังคารที่ 31 ตุลาคม 2560
รมช.ศธ."พล.อ.สุรเชษฐ์" เปิดการประชุมชี้แจงแนวทางดําเนินงาน สํานักงาน กศน. ปีงบประมาณ 2561
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดการประชุมชี้แจงแนวทางการดําเนินงาน สํานักงาน กศน. ประจําปีงบประมาณ พ.ศ.2561
เมื่อวันจันทร์ที่30ตุลาคม2560ณ โรงแรมเซ็นทรา บาย เซ็นทารา ศูนย์ราชการและคอนเวนชันเซ็นเตอร์ กรุงเทพฯ โดยมีผู้บริหารในสังกัดสํานักงาน กศน. ทั้งส่วนกลางและส่วนภูมิภาค เข้าร่วมกว่า 1,000 คน
"วิสัยทัศน์ของแผนการศึกษาแห่งชาติ พ.ศ.2560-2579"
“คนไทยทุกคนได้รับการศึกษาและเรียนรู้ตลอดชีวิตอย่างมีคุณภาพ ดํารงชีวิตอย่างเป็นสุข สอดคล้องกับหลักปรัชญาของเศรษฐกิจพอเพียง และการเปลี่ยนแปลงของโลกศตวรรษที่ 21”
ซึ่งให้ความสําคัญในเรื่องการศึกษาและการเรียนรู้ตลอดชีวิต อันเป็นภารกิจสําคัญของกระทรวงศึกษาธิการ โดยสํานักงาน กศน. เป็นหน่วยงานสําคัญในการส่งเสริมและสนับสนุนให้ประชาชนคนไทยทุกช่วงวัย ได้มีโอกาสเข้าถึงบริการทางการศึกษาและการเรียนรู้ที่มีคุณภาพ และมีมาตรฐานอย่างทั่วถึงและเท่าเทียม พร้อมกันนั้น ยังต้องจัดการเรียนรู้เพื่อให้ประชาชนดําเนินชีวิตตามหลักปรัชญาของเศรษฐกิจพอเพียง มีความรักในสถาบันหลักของชาติ และยึดมั่นการปกครองในระบอบประชาธิปไตยอันมีพระมหากษัตริย์ทรงเป็นประมุข รวมทั้งมีคุณลักษณะพื้นฐานของพลเมืองไทย ที่มีพฤติกรรมที่แสดงออกถึงความมีวินัย และมีจิตสาธารณะเพิ่มขึ้นด้วย
พล.อ.สุรเชษฐ์ ชัยวงศ์กล่าวว่า จากวิสัยทัศน์ข้างต้น จะเห็นได้ว่าแผนการศึกษาแห่งชาติฉบับปัจจุบัน รวมทั้งนโยบายด้านการศึกษาของรัฐบาล ล้วนให้ความสําคัญกับงานด้านการศึกษานอกระบบและการศึกษาตามอัธยาศัย
ในโอกาสที่ได้พบปะกับผู้บริหาร กศน.ส่วนกลาง และภูมิภาคในระดับจังหวัดและอําเภอทั่วประเทศในครั้งนี้ จึงขอมอบแนวทางเพื่อให้ร่วมกันขับเคลื่อนงานที่สําคัญ ดังนี้
● ให้ความสําคัญในการดําเนินงานตามยุทธศาสตร์และนโยบายรัฐบาล รวมทั้งการพัฒนาพื้นที่6ภาค
พล.อ.สุรเชษฐ์กล่าวว่า ปัจจุบันกระทรวงศึกษาธิการได้เร่งดําเนินงานตามนโยบายของรัฐบาล ไม่ว่าจะเป็นแผนการศึกษาแห่งชาติ พ.ศ.2560-2579,แผนยุทธศาสตร์ชาติ20ปี,แผนพัฒนาเศรษฐกิจและสังคมแห่งชาติ ฉบับที่12(พ.ศ.2560-2564) ตลอดจนยุทธศาสตร์และแผนอื่น ๆ ที่เกี่ยวข้องในการปฏิรูปประเทศ รวมทั้งRoad Mapตามยุทธศาสตร์การพัฒนาพื้นที่ในระดับภาค6ภาคของรัฐบาล ได้แก่ ภาคเหนือ ภาคกลาง ภาคตะวันออก ภาคตะวันออกเฉียงเหนือ ภาคใต้ และภาคใต้ชายแดน ที่สอดคล้องกับยุทธศาสตร์การพัฒนาภาค เมือง และพื้นที่เศรษฐกิจ ในช่วงแผนพัฒนาเศรษฐกิจและสังคมแห่งชาติ ฉบับที่12(พ.ศ.2560-2564)
ที่สําคัญ กระทรวงศึกษาธิการได้มีการวางแผนในการจัดทําแผนงานโครงการตามยุทธศาสตร์การจัดสรรงบประมาณเพื่อการพัฒนาพื้นที่ระดับภาค ประจําปีงบประมาณ พ.ศ.2562ของสํานักงบประมาณที่ได้กําหนดไว้6ยุทธศาสตร์ โดยแบ่งเป็นยุทธศาสตร์การจัดสรรงบประมาณภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ และภาคใต้ชายแดน โดยมีทั้ง "จุดเน้นการศึกษากับการพัฒนาภาค" ทั้งมิติบูรณาการ (Agenda) และมิติกระทรวง/หน่วยงาน (Function) และ "จุดเน้นการศึกษาที่ส่งเสริมสนับสนุนการพัฒนาภาค" คือ มิติพื้นที่ (Area) ซึ่งทั้ง6ภาคดังกล่าวจะมีแนวทางพัฒนาที่แตกต่างกันออกไป
หากมองย้อนกลับไปในช่วงเวลา3ปีที่ผ่านมากระทรวงศึกษาธิการได้พัฒนาคุณภาพการศึกษา พร้อมทั้งมีการทบทวนแผนงานและโครงการเพื่อขับเคลื่อนและพัฒนาคุณภาพการศึกษาใน "พื้นที่พิเศษ" จนมีความก้าวหน้าไปทีละส่วนอย่างเป็นขั้นเป็นตอนใน 3 พื้นที่5ภารกิจกล่าวคือพื้นที่ชายแดน 27 จังหวัด 107 อําเภอที่มีพื้นที่ชายแดนติดกับประเทศเพื่อนบ้าน ซึ่งสถานศึกษาจํานวนมากอยู่ในพื้นที่ห่างไกล ทุรกันดาร ขาดแคลนครู หลายแห่งไม่มีสัญญาณอินเทอร์เน็ต และในพื้นที่นี้ก็จะมีการจัดการศึกษาแบบบูรณาการในเขตพัฒนาเศรษฐกิจพิเศษซ้อนอยู่อีก 10 จังหวัด ที่จําเป็นต้องจัดหลักสูตรเพื่อพัฒนาเด็กและเยาวชนให้มีความรู้ ทักษะ รวมถึงสมรรถนะในการทํางานและการประกอบอาชีพที่เหมาะสมกับบริบทของพื้นที่ และช่วยยกระดับฐานะทางเศรษฐกิจของภูมิภาค ให้มีมูลค่าเพิ่มอย่างยั่งยืน ส่วนพื้นที่พัฒนาพิเศษเฉพาะกิจ 5 จังหวัดชายแดนภาคใต้(ปัตตานี ยะลา นราธิวาส สตูล และ 4 อําเภอในสงขลา คือ จะนะ เทพา นาทวี และสะบ้าย้อย) ได้มีคณะทํางานไปทํางานร่วมกับหน่วยงานที่เกี่ยวข้องทุกสังกัดในพื้นที่อย่างต่อเนื่อง พร้อมตั้งศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) หรือ "กระทรวงศึกษาธิการส่วนหน้า" ตลอดจนจัดทําแผนยุทธศาสตร์การศึกษาในพื้นที่ดังกล่าว
ในขณะเดียวกัน รัฐบาลได้ประกาศโครงการพัฒนาเมืองต้นแบบ "สามเหลี่ยม มั่นคง มั่งคั่ง ยั่งยืน"ภายใต้วิสัยทัศน์ “ขับเคลื่อนธุรกิจ เศรษฐกิจ ด้วยการศึกษาทุกระดับแบบสอดคล้องต่อเนื่อง” เพื่อพัฒนาเศรษฐกิจให้ไปสนับสนุนความมั่นคงทางด้านสังคม ได้แก่ เมืองต้นแบบ “เกษตรอุตสาหกรรมก้าวหน้าผสมผสาน” อ.หนองจิก จ.ปัตตานี เมืองต้นแบบ “การพัฒนาที่พึ่งพาตนเองอย่างยั่งยืน” อ.เบตง จ.ยะลา และเมืองต้นแบบ “การค้าขายชายแดนระหว่างประเทศ” อ.สุไหงโก-ลก จ.นราธิวาส จากนั้นจะขยายให้เต็มพื้นที่ เพื่อให้มิติทางเศรษฐกิจเป็นฐานในการพัฒนาความเจริญสู่ทุกพื้นที่ในจังหวัดชายแดนภาคใต้ นอกจากนี้ รัฐบาลได้มีนโยบายในการพัฒนาเศรษฐกิจพิเศษภาคตะวันออก (Eastern Economic Corridor: EEC)ใน 3 จังหวัด คือ ฉะเชิงเทรา ชลบุรี และระยอง เพื่อยกระดับขีดความสามารถในการแข่งขัน และให้เป็นเขตเศรษฐกิจพิเศษชั้นนําของอาเซียนภายใน 5 ปี
จะเห็นได้ว่า แผนยุทธศาสตร์ดังกล่าวล้วนเกี่ยวข้องกับการจัดทําแผนยุทธศาสตร์ระดับจังหวัดซึ่งกระทรวงศึกษาธิการได้ดําเนินการไว้ก่อนแล้ว และในขณะเดียวกันกระทรวงศึกษาธิการกําลังดําเนินการวางแผนเพื่อพัฒนาคุณภาพการศึกษาในระดับภาคในปีงบประมาณ2561-2562เพื่อวางแผนจัดการศึกษา เพื่อให้ได้กําลังคนที่ตอบโจทย์การพัฒนาพื้นที่ ภูมิภาค และประเทศให้มากที่สุด โดยจะมีการอบรมเชิงปฏิบัติการเพื่อจัดทําแผนแยกรายภาค ทั้ง6ภาคในเร็ว ๆ นี้ เพื่อให้แผนยุทธศาสตร์ระดับภาค สอดคล้องกับระดับจังหวัดและกลุ่มจังหวัดใน3พื้นที่5ภารกิจดังกล่าว รวมทั้งสอดคล้องกับแผนระดับชาติที่เกี่ยวข้องดังกล่าวอีกด้วย
● เน้นบทบาท กศน.:"หัวใจ คือ ประชาชนเป็นศูนย์กลาง"
จากแผนยุทธศาสตร์ดังกล่าว จะนําไปสู่การดําเนินงานตามบทบาทหน้าที่ของสํานักงาน กศน. ที่ทุกฝ่ายจําเป็นต้องมีความเข้าใจ เพื่อนําไปเป็นแนวทางปรับปรุงพัฒนาการศึกษาให้คนไทยเข้าถึงการศึกษาตลอดชีวิตที่มีคุณภาพ ซึ่งถือเป็นบทบาทภารกิจหลักของ กศน. โดยเน้นย้ําบทบาทในการทํางาน จะต้องมองไปที่"หัวใจในการทํางาน คือ ประชาชนเป็นศูนย์กลาง"เช่น ปรับปรุงแนวทางการจัดการเรียนการสอนที่เน้นรูปแบบการเรียนรู้จากประสบการณ์ (Experience Learning) ให้มากขึ้น โดยให้ผู้เรียนได้มีโอกาสไปศึกษาจากสิ่งแวดล้อม เรื่องราวที่หลากหลายนอกห้องเรียนมากกว่าที่จะเรียนในห้องเรียนแต่เพียงอย่างเดียว
● ย้ําถึงความสําคัญของการทํางานเชิงบูรณาการ ที่ต้องเชื่อมกันทั้งส่วนกลาง ระดับภาค และระดับพื้นที่
นอกเหนือจากความเข้าใจในบทบาทที่สําคัญของ กศน.แล้ว พล.อ.สุรเชษฐ์ ได้ย้ําว่า การทํางานเชิงบูรณาการ คือการเชื่อมการทํางานทั้งส่วนกลาง ระดับภาค และระดับพื้นที่ โดยยกตัวอย่าง
- การแก้ไขปัญหาการอ่านออกเขียนได้ หรือพัฒนาให้ผู้เรียนอ่านคล่องเขียนคล่อง กศน.ต้องร่วมมือกับสํานักงานคณะกรรมการการศึกษาขั้นพื้นฐาน (สพฐ.) เนื่องจาก สพฐ. มีองค์ความรู้ บุคลากร ที่สามารถมาเชื่อมโยงกับ กศน.ได้
- การฝึกอาชีพให้กับประชาชนในพื้นที่EECโดย กศน. จะเกี่ยวข้องเชื่อมโยงกับสํานักงานคณะกรรมการการอาชีวศึกษา (สอศ.) เพื่อร่วมกันสร้างอาชีพ รายได้ ส่งเสริมพัฒนาการมีงานทําของประชาชนในพื้นที่
- การจัดการศึกษาให้กับกลุ่มเป้าหมายเด็กตกหล่น ที่จะต้องร่วมมือกับหลากหลายหน่วยงาน เช่น การศึกษาเอกชน กระทรวงสาธารณสุข กระทรวงมหาดไทย ที่ กศน.จะต้องเคลื่อนงานออกไปเอง อย่าอยู่กับที่
- การเพิ่มจํานวนครูอาสาสมัครประจําสถาบันศึกษาปอเนาะ จากปัจจุบัน1คนต่อ1สถาบันศึกษาปอเนาะ เป็น2คนต่อ1สถาบันศึกษาปอเนาะ ก็จะต้องร่วมมือกับชุมชน ผู้นําศาสนา ผู้แทนกระทรวงหรือหน่วยงานในพื้นที่ เพื่อมุ่งไปสู่เป้าหมายดังกล่าว เป็นต้น
● ฝากสร้างการรับรู้ความเข้าใจให้เกิดขึ้นทั้งภายในและภายนอกหน่วยงาน
พล.อ.สุรเชษฐ์ ได้ให้ข้อคิดในเรื่องนี้ด้วยว่าเป็นเรื่องที่ พล.อ.ประยุทธ์ จันทร์โอชา นายกรัฐมนตรี ได้เน้นย้ําบ่อยครั้งเพื่อต้องการให้ทุกหน่วยงานให้ความสําคัญในการสร้างการรับรู้ ความเข้าใจให้เกิดขึ้นในหน่วยงานตนเองไปจนถึงชุมชนสังคม เพราะหากเราสามารถสร้างการรับรู้ได้ ก็จะเกิดความเข้าใจในการทํางานร่วมกัน อันจะส่งผลให้เกิดความร่วมมือกันทํางานต่อไป
● ขอให้ร่วมกันน้อมนําพระบรมราโชบายด้านการศึกษาเป็นแนวทาง
โอกาสนี้พล.อ.สุรเชษฐ์ได้อัญเชิญพระบรมราโชวาทด้านการศึกษาของพระบาทสมเด็จพระปรมินทรมหาภูมิพลอดุลยเดช ให้ผู้บริหารทุกท่านน้อมนําเป็นแนวทางในการจัดการศึกษามีใจความสําคัญคือ“งานด้านการศึกษา เป็นงานสําคัญที่สุดอย่างหนึ่งของชาติ เพราะความเจริญและความเสื่อมของชาตินั้น ขึ้นอยู่กับการศึกษาของพลเมืองเป็นข้อใหญ่ จึงต้องจัดการศึกษาให้เข้มแข็งยิ่งขึ้น”(พระบรมราโชวาทในพิธีพระราชทานปริญญาบัตรแก่บัณฑิตวิทยาลัยวิชาการศึกษา ประสานมิตร12ธันวาคม2512)
นอกจากนี้ ขอให้น้อมนําพระบรมราโชบายด้านการศึกษาของในหลวงรัชกาลที่10กล่าวคือ การศึกษาต้องมุ่งสร้างพื้นฐานให้แก่ผู้เรียน4ด้านคือ1) มีทัศนคติที่ถูกต้องต่อบ้านเมือง2) มีพื้นฐานชีวิตที่มั่นคง-มีคุณธรรม3) มีงานทํา-มีอาชีพ4) เป็นพลเมืองดี
●ฝากการบ้านให้ผู้บริหาร กศน. ทุกคน ช่วยขบคิดและหาคําตอบ
1) ขอทราบข้อคิดเห็นในการพัฒนาภาวะผู้นําการเปลี่ยนแปลง (Transformational Leadership) ให้เกิดขึ้นต่อตนเองได้อย่างไร
2) แนวคิดในการเปลี่ยนแปลง ปฏิรูป ก้าวหน้า พัฒนาอย่างยั่งยืน กับบทบาทหน้าที่ที่รับผิดชอบปัจจุบัน
3) - ปัญหาและอุปสรรคการทํางานตามข้อ2มีอย่างไร จะแก้ไขได้อย่างไร
- ข้อเสนอแนะการดําเนินงานของ กศน.
พล.อ.สุรเชษฐ์ ได้กล่าวฝากให้ผู้บริหาร กศน. "ริเริ่ม สร้างสรรค์ มุ่งมั่น บุกเบิก บากบั่น อุทิศ ทุ่มเท" เพื่อให้งาน กศน. เกิดคุณภาพทางการศึกษาต่อประชาชนอย่างเท่าเทียมกัน และไม่ทิ้งใครไว้ข้างหลัง
นายกฤตชัย อรุณรัตน์ เลขาธิการ กศน.กล่าวเพิ่มเติมถึงการทํางานในปีงบประมาณที่ผ่านมาของสํานักงาน กศน. ด้วยว่า ได้ขับเคลื่อนงานภายใต้กรอบนโยบายของรัฐบาล กรอบยุทธศาสตร์ชาติระยะ 20 ปี และยุทธศาสตร์กระทรวงศึกษาธิการ รวมทั้งหลักการทรงงานของในหลวงรัชกาลที่ 9 และรัชกาลที่ 10 รวมทั้งการใช้หลักปรัชญาของเศรษฐกิจพอเพียง
โดยมีโครงการสําคัญคือ การจัดการศึกษาในเขตพัฒนาพิเศษเฉพาะกิจจังหวัดชายแดนใต้ จัดการศึกษาขั้นพื้นฐานให้แก่ผู้ที่อยู่นอกระบบโรงเรียน จัดอบรมอาชีพให้แก่ประชาชน ส่งเสริมการรู้หนังสือจัดการศึกษาต่อเนื่อง รวมทั้งการอบรมประวัติศาสตร์ชาติไทยและบุญคุณของพระมหากษัตริย์ไทยดําเนินการจัดอบรมให้แก่บุคลากรในสังกัดสํานักงาน กศน. ทั่วประเทศ จํานวน 9,319 คน การขับเคลื่อนกิจกรรมของศูนย์เรียนรู้หลักปรัชญาของเศรษฐกิจพอเพียงและเกษตรทฤษฎีใหม่ประจําตําบล ที่เป็นหนึ่งในบทบาทของ กศน.ตําบล ร่วมกับ กอ.รมน. ในการส่งเสริมความรู้ให้แก่ประชาชนในเรื่องหลักการทรงงานของพระบาทสมเด็จพระปรมินทรมหาภูมิพลอดุลยเดช การดําเนินชีวิตตามหลักปรัชญาของเศรษฐกิจพอเพียงและเกษตรทฤษฎีใหม่ พร้อมทั้งให้ครู กศน.ตําบล ทําหน้าที่ส่งเสริมการเรียนรู้ตลอดชีวิตให้แก่ประชาชน รวมทั้งสร้างความตระหนักให้แก่ประชาชนในการประกอบอาชีพอย่างมีคุณธรรม ซื่อสัตย์สุจริต มีความเพียร ใช้สติปัญญาในการดํารงชีวิตทํางานร่วมกันอย่างมีความสามัคคี
ในปีงบประมาณ พ.ศ.2561สํานักงาน กศน.ได้กําหนดโครงการสําคัญทั้งที่เป็นนโยบายเร่งด่วนเพื่อร่วมขับเคลื่อนตามยุทธศาสตร์การพัฒนาประเทศ และภารกิจต่อเนื่อง โครงการสําคัญที่ดําเนินการเพื่อร่วมขับเคลื่อนตามยุทธศาสตร์การพัฒนาประเทศ 6 ยุทธศาสตร์ ประกอบด้วย
ยุทธศาสตร์ด้านความมั่นคงได้แก่ การส่งเสริมการจัดการเรียนรู้ตามพระบรมราโชบายด้านการศึกษาของ รัชกาลที่ 10 และการพัฒนาการจัดการศึกษานอกระบบและการศึกษาตามอัธยาศัยในเขตพื้นที่พิเศษ
ยุทธศาสตร์ด้านการพัฒนากําลังคน การวิจัย และนวัตกรรมเพื่อสร้างขีดความสามารถในการแข่งขันของประเทศประกอบด้วย การขับเคลื่อน กศน. สู่ “Smart ONIE” ในการจัดการศึกษาและการเรียนรู้ที่เสริมสร้างศักยภาพของประชาชนให้สอดคล้องกับการพัฒนาประเทศ และการพัฒนากาลังคนให้เป็น “Smart Digital Persons (SDPs)” ที่มีทักษะด้านดิจิทัลเพื่อรองรับการพัฒนาประเทศ
ยุทธศาสตร์ด้านการพัฒนาและเสริมสร้างศักยภาพคนให้มีคุณภาพได้แก่ 1) การเตรียมความพร้อมการเข้าสู่สังคมผู้สูงอายุอย่างมีคุณภาพ (Smart Aging Society) 2) การส่งเสริมการจัดการเรียนรู้ด้านเกษตรกรรม (Smart Farmer : เกษตรกรปราดเปรื่อง) 3) ส่งเสริมให้มีการจัดการเรียนการสอนแบบ “สะเต็มศึกษา” (STEM Education) 4) เพิ่มอัตราการอ่านของประชาชน 5) ศูนย์ฝึกอาชีพชุมชน สู่ “วิสาหกิจชุมชน : ชุมชนพึ่งตนเอง ทําได้ ขายเป็น” 6) จัดกระบวนการเรียนรู้ตามแนวทางเกษตรธรรมชาติสู่การพัฒนาอาชีพเกษตรกรรมอย่างยั่งยืน
ยุทธศาสตร์ด้านการสร้างโอกาสและความเสมอภาคทางการศึกษาได้แก่ 1) ส่งเสริมการนําระบบคูปองการศึกษามาใช้เพื่อสร้างและขยายโอกาสการเรียนรู้ที่สะดวก รวดเร็ว ตรงตามความต้องการ 2) สร้างกระบวนการเรียนรู้ในรูปแบบ E-learning MOOC ที่ใช้ระบบเทคโนโลยีมาบริหารจัดการเรียนรู้ 3) เพิ่มอัตราการรู้หนังสือและยกระดับการรู้หนังสือของประชาชน 4) ยกระดับการศึกษาให้แก่กลุ่มเป้าหมายทหารกองประจําการ 5) พลิกโฉม กศน. ตําบล สู่ “กศน.ตําบล 4 G” (Good Teacher, Good Place Best Check-In, Good Activities, Good Partnership)
ยุทธศาสตร์ด้านส่งเสริมและจัดการศึกษาเพื่อเสริมสร้างคุณภาพชีวิตที่เป็นมิตรกับสิ่งแวดล้อมดําเนินการส่งเสริมให้มีการให้ความรู้กับประชาชนเกี่ยวกับการป้องกันผลกระทบและปรับตัวต่อการเปลี่ยนแปลงสภาพภูมิอากาศและภัยพิบัติธรรมชาติ สร้างความตระหนักถึงความสําคัญของการสร้างสังคมสีเขียว การกําจัดขยะและมลพิษในเขตชุมชน และส่งเสริมให้หน่วยงานและสถานศึกษาใช้พลังงานที่เป็นมิตรกับสิ่งแวดล้อม รวมทั้งลดการใช้ทรัพยากรที่ส่งผลกระทบต่อสิ่งแวดล้อม
ยุทธศาสตร์ด้านการพัฒนาประสิทธิภาพระบบบริหารจัดการประกอบด้วย พัฒนาระบบฐานข้อมูลสารสนเทศด้านการศึกษา ส่งเสริมการใช้ระบบสานักงานอิเล็กทรอนิกส์ (E-office) ในการบริหารจัดการ รวมถึงส่งเสริมการพัฒนาบุคลากรทุกระดับให้มีศักยภาพในการทํางานที่เหมาะสม
สําหรับภารกิจต่อเนื่องที่ต้องดําเนินงานเพื่อการพัฒนาที่ต่อเนื่องในปีงบประมาณนี้ แบ่งออกเป็น 6 ด้าน ได้แก่ 1) ด้านการจัดการศึกษาและการเรียนรู้ 2) ด้านหลักสูตร สื่อ รูปแบบการจัดกระบวนการเรียนรู้ การวัดและประเมินผล งานบริการทางวิชาการ และการประกันคุณภาพการศึกษา 3) ด้านเทคโนโลยีเพื่อการศึกษา 4) ด้านโครงการอันเนื่องมาจากพระราชดําริ หรือโครงการอันเกี่ยวเนื่องจากราชวงศ์ 5) ด้านการศึกษาในจังหวัดชายแดนภาคใต้ พื้นที่เขตเศรษฐกิจพิเศษ และพื้นที่บริเวณชายแดน และ 6) ด้านบุคลากร ระบบการบริหารจัดการ และการมีส่วนร่วมของทุกภาคส่วน
ทั้งนี้ ได้กําหนดให้มีการชี้แจงกรอบแนวทางการดําเนินงาน และแนวทางการขับเคลื่อนการดําเนินงานของหน่วยงานและสถานศึกษาสู่การปฏิบัติ สํานักงาน กศน. ประจําปีงบประมาณ พ.ศ. 2561 เพื่อให้หน่วยงานสถานศึกษาได้รับทราบและนําไปเป็นแนวทางในการปฏิบัติงานที่ชัดเจนต่อไปในการประชุมครั้งนี้ด้วย